钦定古今图书集成/方舆汇编/职方典/第1332卷 > 《友人西湖闲步》庾梅
## 钦定古今图书集成/方舆汇编/职方典/第1332卷 > 《友人西湖闲步》庾梅

六桥芳草碧烟生，闲向春光敛屦行。近水看花鸥暗
觉，穿云采药鹿遥惊。风高幽涧泉声细，雨歇长堤柳
影轻。曾与芰荷相约否，鹤峰初月照人明。

《府志》：“秦始皇帝三十三年，遣任嚣、赵佗击南越，平之，
置三郡，以嚣为南海郡，尉佗为龙川县令。其后嚣病
亟，假佗尉事，佗遂举兵绝道，杀秦所置吏，据郡以叛。
自尉佗初王后，五世九十一岁而国灭本，其兴实始
龙川。”

《明一统志》：“隋开皇中，赵师雄迁罗浮。一日天寒日暮，
在醉醒间，于松林酒肆旁见一女人淡妆素服，出迓
师雄。时已昏黑，月色微明，师雄与语言，极清丽，芳香
袭人。因叩酒肆门，相与饮。少顷，有一绿衣童来，笑歌
戏舞。师雄醉寝，但觉风寒相袭。久之，东方已白，起视，
在梅花树下，上有翠羽，啾嘈相顾，月落参横，但惆怅”
而已。

隋炀帝大业十三年，俚酋杨世略据循州。唐武德元
年，楚王林士弘遣其弟药师围循州，杨世略破斩之，
士弘降。

唐武后时，遣使罗浮采药，会迷路，使者祷于山神。是
夕，群象踏山，迟日路开。建平云阁学士张𬸦立《碑》记
其事。

大历八年秋九月，循州刺史哥舒晃反。十年冬十一
月，岭南节度使路嗣恭克广州，舒晃伏诛。

会昌五年，遣中使迎道士邓元起于罗浮山。时道士
赵归真特承恩礼，谏官上疏论之。归真自以涉《物论》，
遂举罗浮道士邓元起有长年之术，帝遣中使迎之。
由是与衡山道士刘元靖及归真坚排释氏，而废佛
寺之请行焉。

六年夏四月，流道士《轩辕》集于岭南。

大中十一年冬十月，遣使迎轩辕，集于罗浮山。
后唐天成间，罗浮民掘地获一古剑，有文曰：“己与水
同宫，王将《耳口同》尹，来居口上，山岫护重重。”以献伪
主刘隐，国人莫之辨。及宋平广南，竞传其言，知者云：
太祖以己亥年降诞，是己与水同宫也。《耳口》王为圣，
《尹口》为君，《重山》为出，盖己亥年圣君出也。

长兴中，南汉主建天华宫于罗浮山之西，有“甘露”、羽
盖等亭云华阁，命中书舍人锺有章作记。初南汉主

所，遂改为黄龙洞，此地即葛仙西庵。至宋朝革命，四
方僭叛，以次诛服，刘氏惧焉，将欲潜遁罗浮，为狡兔
之穴，又命于增江水口凿壕通山，往来山峒，仓卒为
舟航之计，开宝四年乃始归命，则知刘氏为宝宫于
山间，无事则为临赏之乐，警急则为逋逃之所，其计
窘矣。

晋高祖天福七年、南汉光天元年也。秋七月，循州盗
起，汉主玢遣其弟弘昌、弘杲讨之，不克。先是，有神降
于博罗县民家，县吏张遇贤事之甚谨。时循州盗贼
群起，莫相统一，共祷于神，神大言曰：“张遇贤当为汝
主。”于是群盗共奉遇贤称王改元，攻掠海隅。然遇贤
年少，无他方略，诸将但告进退而已。汉遣越王弘昌、
循王弘杲讨之，战不利，为贼所围。指挥使陈道庠等
力战救之，得免走。东方州县，多为遇贤所陷。

《龙川县志》：宋太平兴国间，龙川义城乡民，樵于山间，
偶拾青石一片，疑可为砚，俄视其上有字谶云：“浮丘
顶上彩云笼，探花引出状元公。”至天圣初，果有彩云，
时笼霍山浮丘之顶。后罗孟郊、曾楷同登天圣八年
王拱辰榜进士，而孟郊以探花及第，山灵示谶之验，
有如符验焉。

《明一统志》：“古成之，河源人。简静力学。时岭峤文风未
振，每取士，合一路以一人荐。雍熙初，成之充赋督府
劝驾诗云：‘寰中有道逢千载，岭外观光只一人’。”后登
端拱初进士。

皇祐四年，惠州盗起，广东转运使王罕收募为兵，遂
讨广寇侬智高，走之。初，侬智高寇广，罕行部在潮、广
守仲𥳑自围中遣书邀罕，罕报曰：“吾家亦受困，非不
欲归，顾独归无益，当求所以相济者。”遂还惠州。州之
恶少年正相率为盗，里落惊扰。惠人要罕出城及郊，
求救护者数千计。罕择父老可语者，问以策，曰：“吾属
皆有田客，欲给以兵，使相保聚。”罕曰：“有田客者如是
得矣，无者奈何？”乃呼耆长，发里中民补壮丁，每长百
人，又令邑尉增弓手二千。丁已集，乃募有方略者，许
以官秩、金帛，使为里首。久之，无至者。有妇人诉仆夺
钗珥，捕得之，并其徒十八辈，皆枭首置道左。使人传
曰：“此耆长所发壮丁不肯行者也。”观者大怖，遂应命
得六百人，尉所部亦至。于是染库帛为旗，授之；割牛
革为盾形，柔之汤中；削竹签十六，穿于革，以木为鼻，
使持以自蔽。断苦竹数千，铦其末，使操为兵，悉出公
私戒器，仍檄属城仿行之，众大振。向之恶少年皆隶
行伍，无敢动者。惠之盗，不讨而平矣。乃遂简卒三千，
建旗伐鼓，顺流而下。及将至，广悉众登岸，斩木为鹿
角，积高数仞，营于南门。智高拥黄盖临观，相去三十
步，见已严备，不敢犯。罕遂排门而入，智高解去。时南
道邮驿断绝，罕上事，不得通，而提点刑狱鲍轲遁处
南雄，数具奏。及贼平，轲受赏，罕谪监信州酒。安抚使
言罕实有功，复以为西路转运使。

《明一统志》：“治平中，陈偁知惠州，筑堤捍江西湖，鱼鳖
蒲莲之利悉归于民，岁免缗钱凡五十馀万。”

《宋史哲宗本纪》：绍圣元年“夏四月，贬苏轼为宁远军
节度副使，惠州安置。”

《东坡纪年录》：“绍圣元年九月二十六日，舣舟泊头，肩
舆入罗浮山宝积寺，礼天竺瑞像，作《罗浮题名》及《游
罗浮示过》诗。十月十日，至惠州，寓合江楼。十三日，与
程乡令侯晋叔、归善簿谭汲游大云寺，埜饮万家春，
于松下，设松黄汤。十八日，迁于嘉祐寺松风亭。十一
月二十六日，松风亭梅花盛开，作诗造桂酒成。十二”
月十二日与过游白水山佛迹院，浴于汤池。作记并
诗。

二年三月四日，游佛迹岩，九月十九日，迁居合江楼。
是年，公《与陈季常书》略云：“自当涂闻命，独与幼子过
及老云并二庖婢过岭，到惠将半年，风土食物不恶，
吏民相得甚厚。”《与徐得之书》云：“到惠已半年，凡百粗
遣，既习其水土，风气绝俗，息念之外，浩然无疑，殊觉
安健也。”

三年三月二日，卓契顺至惠州，以诸子书来。得书迳
还，问其所求，答曰：“契顺惟无所求，而后来惠州，若有
所求，当走都下矣。”苦问不巳，乃曰：“昔蔡明远鄱阳一
校耳，颜鲁公绝粮江淮之间，明远载米以赒之，鲁公
怜其意，遗以尺书，天下至今知有明远也。今契顺虽
无米与公，然区区万里之勤，倘可以援明远之例，得
数字乎？”公为书渊明《归去来辞》以遗之。五月二十日，
复归于嘉祐寺。

四年三月十四日，《白鹤新居成》，嘉祐寺迁循、惠二
守，访于新居。四月，责授琼州别驾，被命即行。

《府志》：“绍兴二年夏四月，海盗陈颙围循州，焚龙川县，
寻遁。冬十一月，颙复犯循州。十二月，虔贼谢达犯惠
州。”

三年，海寇𥟖盛，犯循、惠等州，命集诸路兵讨灭之。
德祐二年秋八月，文天祥兵溃，走循州秋八月，元兵至惠州，蓝通判力拒，死之。

三年春三月，文天祥至循州，散兵颇集，屯于南岭，遂
复惠州。

《明一统志》：“洪武初，陈敬为龙川知县。时盗起为患，都
司官欲统兵来剿，敬与邑人谋请先图之。密遣人诱
贼首下山擒之。不费斗粮，不折一矢，民赖以安。”
《府志》：“黄廷新潮人，寓兴宁东郊，少遇异人授秘术，得
遁甲法，亦粗知书义。家故贫，业屠以自污，口不言技
术，时或露其一二，不能终隐也。成化中，长乐尉江璟
署县，‘流贼’”攻城久，廷新以《遁法》解其围。

隆庆六年十月大举征山寇，总兵张元勋将之，兵备
佥事顾养谦临戎于永安。万历元年，总督侍郎殷正
茂移镇惠州。正月二日，大军分道而进，前后斩首一
万六千八百馀级。三月班师。五月，馀贼复破下围，杀
掠甚众。盖班师速，馀孽未芟而蕴崇也。总兵张元勋
提兵再临，贼遁，至十二月始平。

《容斋随笔》：东坡初赴惠州，过峡山寺不值主人，故其
诗云：“山僧本幽独，乞食况未还。云碓水自舂，松门风
为关。石泉解娱客，琴筑鸣空山。”既至惠州，残腊独出，
至西禅寺不逢一僧，故其诗云：“江边有微行，诘曲背
城市。平湖春草合，步到栖禅寺。堂空不见人，老穉掩
关睡，所营在一食，食已宁复事，客行岂无得。施子净
扫地”，“松风独不静，送我鼓吹后。”寂寞冷落之味，可以
想见句语之妙，一至如此。

《万花谷》：东坡在惠州，自造酒，名“罗浮春”，以惠州有罗
浮山而得名。

《府志》：郡城南十五里有笔架山，三峰森竦，其东北特
立而秀，俗谓之大小尖峰，耸挂山榜，外面郡庠小尖
峰耸天马山，外面归邑庠。岁大比，清夜有珠如斗，下
上峰间，莹然光彩，相传谓之骊光，视其多寡以占举
子之名数。又博罗县浮碇冈与狮峰相应，狮峰下龙
潭，藏有骊龙，每大比则吐珠，珠一出则一应，或至六
“七，皆不爽之。”又云：“黄甲峰在象山之右，旁峰俱伏，独
此峰尖出大比则有骊光，人以之占科第。”《河源县志》
云：“骊珠当科举年，先于五、六七月间，有光见于桂山
或梧桐山，望之如骊珠然，大者如镜，小者如弹丸。
禹平水土，分为九州，则惠为扬州分徼。虽禹迹末经，
而厥贡金三品，瑶、琨、篠、簜、齿、革、羽、毛、卉”服、织贝、橘、柚，
皆南海物惠，故鲜物产，然多柚三品之金，亦往往有
之。禹之书以“贡”名篇，所以著其底慎之意。惠方物，幸
列贡，乃圣神心精所贯也，何论迹哉？

丰湖在州之西百馀步，广袤可十里，亦名西湖。按《鹅
城丰湖诗集》，宋元丰癸亥，太守林侯俛所为序云：“湖
之润，溉田数百顷，蓬苇蒲鱼之利岁数万，官不知禁。
民之取于湖者众，其施丰矣。是以谓之丰湖”，则丰湖
之名旧矣。又按东坡守杭守颍，皆有西湖。秦少章诗
云：“十里薰风菡萏初，我公所至有西湖。欲将公事湖
中了，见说官闲事亦无。”后谪惠州，亦有西湖。杨诚斋
诗云：“三处西湖一色秋，钱塘汝颍及罗浮。东坡元是
西湖长，不到罗浮便得休。”则谓之西湖，亦有可据。旧
说谓丰湖本名鳄湖，非也。盖永福寺谓之鳄湖，乃鳄
所潜之地，非丰湖通谓之鳄湖也。

绍圣元年秋七月，徙化州别驾苏辙于循州。详《流寓
传》。按辙安置化州在绍圣四年二月，是年六月改明
年为元符元年。而考辙二年夏秋俱在循州，有纪事。
其移循当是元符初，而纪传未著，姑附于此。

小说东坡诗叙事，言简意尽。惠州有潭，潭有潜蛟，人
未知信也。虎饮其上，蛟尾而食之，俄而浮骨水上，人
方知之，东坡以十字尽之，云：“潜鳞有饥蛟，掉尾取渴
虎。”言“渴”，则知虎以饮水而召灾，言“饥”则知蛟食其肉
矣。

《水经注》：郭景纯《江赋》云：“爰有包山洞庭，巴陵地道潜
陆傍。”通言：洞庭南口有罗浮山，高三千六百丈，浮山
东石楼下有两石鼓，扣之清越，所谓神钲者也。事见
《罗浮山记》。盖《山海经》浮玉之山，世以为包山在洞庭
者，因浮玉近似罗浮，故误至此。

《启蒙石记》：“秦霍龙，龙川人，始皇时避乱，卜隐太乙山
岩，遇真人授以金液还生丹，后遇瘴济人，名传于世，
后人名此山曰‘霍山’。”

《博物志》：真卿为卢杞所陷，令单车问罪于李希烈，上
遣促装东迈，内外知公不还矣，亲族相饯于长乐坡。
公谓诸姻族曰：“吾早典郡于江南，曾遇道士陶八八
授与一刀圭碧霞丹，令服之，自后体健，至今不衰。谓
我七十上有厄，如有即吉。他日待我于罗浮山，得非今日之厄乎？”公至氾水，忽逢陶，笑谓公曰：“吉吉！”遂指
嵩少而去。公至汴州，希烈僭号，使人害于近郊。及希
烈败，诏得归葬偃师北山。后有商人至罗浮，忽见两
道人树下围棋，一道士谓商人曰：“子何人？”对曰：“洛阳
人。”道士笑曰：“奉寄一书，达吾家也。”立付札一封，题寄
偃师北山颜家。商人至偃师，询所居，即茔庄也。守冢
老苍头得书，大惊曰：“先太师亲翰也。”因以藏于室，子
孙选吉日发冢开棺，即已空矣。于是子孙竟往罗浮
求之，竟无迹。

《续纪怪录》：故淮海节度使李绅，少与二友同止华阴
西山舍，一夕林叟赛神来邀，适有疾，不往。夜分雷雨
甚，绅入至深室，忽闻堂前有人声，乃一老叟，眉发皓
然，在东床上，青童执香炉于后，绅知其异人也，出拜
之，老父曰：“我唐若山也，亦闻吾名乎？吾处北海久矣，
今夕北海群仙会罗浮山，将往焉，遇华山龙斗，散雨
满空。吾服药者，不欲令霑服，故憩此耳。子非李绅乎？”
曰：“某不名绅。”老父曰：“子合名绅，字公，垂在籍矣。能随
我一游乎？”绅曰：“平生之愿也。”老父喜顷，风雨霁，袖抽
出一简若笏，拽之长丈馀，阔数尺，绿卷底拗，宛若舟
形。令绅居其中，戒勿偷视。但觉风涛汹涌，似汎江海。
逡巡舟止，已在一山前。楼殿参差，蔼若天外，箫管之
声，寥亮云中。端雅士十馀人迎指绅曰：“何人也？”叟曰：
“李绅耳。”群士曰：“异哉，子能随我游乎？”绅曰：“恐在黄初，
平贻忧兄弟。”未言间，群士已知，曰：“子念归，不当入此
居也。美名崇官，外皆得之。”绅复遍拜，有一物若驴状，
近身乘之，又觉从于风涛之上，顷之堕地，仰视星汉，
近五更矣。似在华山。北行数里，逢旅舍，乃罗浮店也。
自是改名绅，字公垂，果登甲科翰院，历任郡守。
《博物志》：李终南自云：住罗浮山，李德裕好服饵，终南
曰：“相公好服丹砂，但促寿耳。”怀中出小玉象，如拳许
大，曰：“可求莹者致象鼻下，服后复吐出，方可饵，乃纯
阳之精也，凝结已三万年，今以奉借，惟忠孝是念，毋
致其咎。”又出金象曰：“此是雌者，与玉为偶。”德裕如其
言，果不谬，服之颜色愈少，须发如漆。迺求采姝女御
数百人。其后南迁鬼门关，逢终南怒索二象曰：“不记
吾言，固当如此。”德裕俛首不予。至鳄鱼潭，风雨晦冥，
玉象自船飞去，光焰烛天，金象从而入水。德裕至朱
厓，饮恨而卒。
《龙川县志》：正统中，龙川所百户张广无嗣，祷于霍山，
梦第八位支伽罗汉降为己子。次年冬，生一子，名本
正，长性敏，袭职。既娶，生一子，数月，正即遘病卒。是日，
本乡人遇正于途，乘白马如平昔，至地名张坊，适邑
人生员蓝碧赴县，与本正驻马道傍，款曲相叙。本正
袖出书一封，再拜曰：“愿为告老亲，提携寡妇孤儿。”蓝
曰：“君何往，乃有此嘱？”曰：“归霍山。”蓝曰：“霍山咫尺路也。”
张曰：“君至余家，开缄遂悉之矣。”分袂，蓝到县，询知本
正，其日五更死矣。惊怪之，夜至其家，尚未敛，以书告
其父。阅之，果本正手笔，皆《丁宁永诀》之词。有诗一绝
云：“离却山门十八年，双亲慈爱阿娇贤。那堪西路归
风急，空染尘埃半世缘。”吁嗟，亦异矣。

《府志》：“白沙观音堂，尼媪偕妇辈登飞云顶上寓目，有
一女徒步而来，离伴稍远，忽见堂堂大路，花木夹道，
信步而行，行绝处，见悬崖万丈，跨一小桥，非木石所
作，如铁状，险不敢渡。回首招伴，不见前迹